Ҭырқәтәыла, Адаԥазар ақалақь инхо ашәыуа ҭыԥҳа Нурҭен Балԥҳа даныхәыҷыз аахижьҭеи Аԥсныҟа ацара лгәы азыҳәоит. Сынтәа лара илыӡбеит аԥсшәа ҵаны лҭоурыхтә дгьыл аҭаара.
Тҟәарчал ақалақь аҟны инхо амузыкант Манана Рабо-иԥҳа Галобери ахәыҷтәы ашәақәа аԥылҵоит, ахәыҷбаҳчақәеи амузыкатә школи рҟны имҩаԥылгоит ашәаҳәаратә урокқәа. Уи моу, ахәыҷқәа идлырҵо ашәақәа реиԥш илыҩуагьы, шамахамзар иаԥсышәа мацароуп. Сара исыӡбеит заамҭа зегьы ахәыҷқәа рааӡареи аԥсуа ашәақәа раԥҵареи иазызкуа арҿиаҩы лусуратә мшы шымҩаԥысуа сазааҭгыларц.